钦定古今图书集成/明伦汇编/官常典/第781卷 > 李圆通
## 钦定古今图书集成/明伦汇编/官常典/第781卷 > 李圆通

按《隋书》本传：“圆通，京兆泾阳人也。父景，以军士隶武
元皇帝，因与家僮黑女私生圆通，景不之认，由是孤
贱，给使高祖家。及为隋国公，擢授参军事。初，高祖少
时，每宴宾客，恒令圆通监厨。圆通性严整，左右婢仆，
咸所敬惮。唯世子乳母恃宠轻之，宾客未供，每有干
请，圆通不许，或辄持去。圆通大怒，叱厨人挝之数十”，
叫呼之声，彻于阁内，僚吏左右代其失色。宾去之后，
高祖具知之，召圆通命坐赐食，从此独善之，以为堪
当大任。高祖作相，赐封怀昌男。久之，授帅都督，进爵
新安子，委以心膂。圆通多力劲捷，长于武用。周氏诸
王素惮高祖，每伺高祖之隙，图为不利，赖圆通保护，
获免者数矣。高祖深感之，由是参预“政事，授相国外
兵曹，仍领左亲信。”寻授上仪同。高祖受禅，拜内史侍
郎，领左卫长史，进爵为伯。历左右庶子、给事黄门侍
郎、尚书左丞，摄刑部尚书，深被任信。后以左丞领左
翊卫骠骑将军。伐陈之役，圆通以行军总管从杨素
出信州道，以功进位大将军，进封万安县侯，拜扬州
总管长史，寻转并州总管长史。秦孝王仁柔自善，少
断决，府中事多决于圆通。入为司农卿，治粟内史，迁
刑部尚书。后数岁，复为并州长史。孝王以奢侈得罪，
圆通亦坐免官。寻检校刑部尚书事。仁寿中，以勋旧，
进爵郡公。炀帝嗣位，拜兵部尚书。帝幸扬州，以圆通留守京师，判宇文述田以还民。述诉其受贿，帝怒而
征之，见帝于雒阳，坐是免官。圆通忧惧，发疾而卒。赠
柱国，封爵悉如故。子孝常。